**Innocence of Muslims** (suom. *Muslimien viattomuus*) on yhdysvaltalainen amatöörielokuva, joka julkaistiin YouTubessa vuonna 2012. Islamin vastaisesta elokuvasta seurasi mielenosoituksia ja hyökkäyksiä pääasiassa Yhdysvaltain diplomaattisiin kohteisiin eri muslimimaissa.

Elokuvassa islamin profeetta Muhammed on sängyssä naisten kanssa ja puhuu lasten tappamisesta. Elokuvassa näyttelevien mukaan he eivät tienneet kyseessä olevan uskonnollinen propagandavideo. Heidän vuorosanojaan oli jälkikäteen muutettu erilaisiksi. Elokuvan trailerin YouTubeen ladannut henkilö on esiintynyt julkisuudessa salanimellä Sam Bacile. Radiohaastattelussa hän kertoi nimekseen Nakoula Basseley Nakoula. Nimimerkki *sambacile* lisäsi elokuvan trailerin YouTubeen 1. heinäkuuta 2012. Yksi elokuvan näyttelijöistä on kertonut haastavansa elokuvan tekijän oikeuteen. Egyptissä syntynyt ja Kaliforniassa asuva Nakoula, joka on tuottanut elokuvan, joutui viranomaisten kuulusteltavaksi rikottuaan mahdollisesti ehdonalaisen vankeusrangaistuksensa ehtoja. Elokuvan ohjaajan on kerrottu olevan Alan Roberts. Koptikristittyihin kuuluva Nakoula kertoi keränneensä elokuvan viiden miljoonan dollarin tuotantokulut sadalta juutalaisrahoittajalta, joita hän ei kuitenkaan suostunut nimeämään. Floridalainen Polta Koraani -päivän vuonna 2010 ideoinut pastori Terry Jones ilmoitti esittävänsä otteita kaksituntisesta elokuvasta kirkossaan.

Google on estänyt videon katselemisen Egyptissä, Libyassa, Intiassa ja Indonesiassa omistamassaan YouTube-videopalvelussa mielenosoitusten alettua. Afganistanissa estettiin pääsy kokonaan YouTube-sivustolle. Googlen mukaan video ei riko palvelun sääntöjä, eikä se näin ollen aio poistaa sitä YouTubesta, vaikka Valkoinen talo on pyytänyt Googlea sen poistamaan.

Egyptin yleinen syyttäjä antoi videon vuoksi syyskuun lopulla kansainvälisen etsintäkuulutuksen seitsemästä nimetystä egyptiläissyntyisestä, maan ulkopuolella asuvasta koptikristitystä – joukossa videon tekijä Nakoula Basseley Nakoula – sekä pastori Terry Jonesista ja vaati heidän luovuttamistaan Egyptiin, jossa heitä saattoi uhata jopa kuolemantuomio islamin pilkkaamisesta.  Samoihin aikoihin eräs iranilainen islamilainen äärijärjestö ilmoitti uudistaneensa ajatollah Khomeinin brittiläiselle kirjailijalle Salman Rushdielle tämän romaanin *Saatanalliset säkeet* vuoksi vuonna 1989 langettaman kuolemantuomion ja korottaneen hänen tappamisestaan maksettavan palkkion 3,3 miljoonaan dollariin. Järjestön mukaan *Innocence of Muslims* -elokuvaa ei olisi koskaan tehty, jos Rushdie olisi tapettu aiemmin, eikä islamin pilkkaaminen lopu niin kauan kuin Rushdie on elossa.

Lähteet
-------

1. ↑  Jemenin poliisi ajoi hyökkääjät pois USA:n lähetystön alueelta yle.fi. Viitattu 14.9.2012.
2. ↑  Videon "tuottaja" uhoaa: "En kadu" hs.fi. Viitattu 14.9.2012.
3. ↑  Tämä mies sai arabimaailman raivoihin iltalehti.fi. Viitattu 14.9.2012.
4. ↑  Muhammed-videoon liitetty mies vietiin kuulusteluihin yle.fi. Viitattu 15.9.2012.
5. 1 2 3  USA varautuu joukkojen siirroilla mellakoiden kiihtymiseen mtv3.fi. Viitattu 15.9.2012.
6. ↑   *Arabimaissa nousee suuttumus Muhammed-elokuvan takia: yhteys kohupastori Terry Jonesiin*. Aamulehti 13.9.2012, s. A12.
7. ↑  Google esti Muhammed-videon Egyptissä ja Libyassa itviikko.fi. Viitattu 14.9.2012.
8. ↑  Afganistan sulkee YouTuben "islaminvastaisen" videon takia mtv3.fi. Viitattu 14.9.2012.
9. ↑   *Egypti haastaa Muhammed-videon tekijät – uhkana jopa kuolemantuomio.* Helsingin Sanomat 18.9.2012.
10. ↑   *Iranilaisjärjestö korotti palkkiota Salman Rushdien murhasta*. Ilta-Sanomat 16.9.2012.